
Recenta carte a lui Teodor Oancă, Contributii ono- 
mastice, publicată la editura craioveană Grafix în 
2018, completează lucrările de antroponimie româ- 
nească semnate de același autor. Cu o experienţă 
vastă în studiul numelor de persoane, Teodor Oancă 
oferă un model de analiză a numelor de familie 
româneşti extrase din Baza de date antroponimice a 
României, înfiinţată în 1994 la Facultatea de Litere a 
Universităţii din Craiova. În lipsa unui Dicţionar de 
frecvenţă a numelor de familie din România complet, 
materialul antroponimic valorificat de Teodor Oancă 
conturează o imagine de ansamblu a numelor de 
familie de pe teritoriul țării, iar indicaţiile statistice pe 
regiuni şi pe judeţe, chiar dacă nu sînt de actualitate, 
sînt de un real folos în studiul onomasticii. Limbajul 
accesibil, argumentele de natură lingvistică și istorică 
pe care autorul le invocă fac din volumul pe care 
îl recenzăm un reper important în analiza antropo- 
nimică. De altfel, în toată activitatea sa științifică, 
Teodor Oancă a demonstrat că cercetarea antropo- 
nimiei presupune o abordare interdisciplinară, că, 
fără o privire sincronică şi diacronică asupra numelor 
de persoană, în special asupra numelor de familie, 
nu se pot trage concluzii pertinente despre originea, 
evoluţia și dinamica acestora. De asemenea, trebuie 
să amintim rolul important pe care antroponimia îl 
are în cercetarea toponimici românești, astfel încît 
orice lucrare despre numele de persoane, cu atît 
mai mult cea în care se confirmă existența unui 
antroponim în diferite zone ale țării, vine să faciliteze 
interpretarea toponimică. 


Lucrarea reunește, așa cum mărturisește autorul 
în Cuvint înainte, o serie de articole publicare an- 
terior în reviste de specialitate sau în volume colec- 
tive: Catagrafia Episcopiei Râmnicului de la 1845. 
Aspecte socioantroponimice (p. 82—90), Reconstituirea 
ariei dialectale Agud (p. 91-96), Localizări dialec- 
zale și arii antroponimice (p. 96-98), De la termeni 
dialectali munteneşti la nume de familie (p. 99- 

105), Numele personal activ (p. 105-109), Nume 
de familie derivate cu sufixul —escu. Considerații 
statistice (p. 110-131), Originea personală exprimată 
prin derivarea cu sufixele —ean, -eanu (p. 132- 
142), Antroponime derivate cu sufixul —ete (p. 143- 
146), Valoarea de sufix de apartenenţă a unor sufixe 
diminutivale sau augmentative (p. 147-149), Nume 
de localități argeşene (p. 150-155), Nume de familie 
moldovene (I) (p. 156-160), Nume de familie moldo- 
vene (II) (p. 161-164), Nume de familie din Băileşti, 
judetul Dolj (p. 165-182), Români cu nume sirbesti 
sau maghiare (p. 183-187), la care se adaugă două 
studii noi, plasate la începutul cărţii: Nume de familie 
românești provenite de la nume biblice şi calendaristice 
(p. 15-65), Rolul impactului antroponimic în con- 
servarea unor împrumuturi lexicale (p. 66-81). Un 
Cuvînt înainte (p. 5-7), o Bibliografie (p. 8-12) şi o 
listă cu Sżgle pentru regiuni, sigle pentru judete (p. 13) 
deschid volumul, completat de Concluziile din final 
(p. 188-189) şi de un Rezumat în franceză (p. 190- 
191), respectiv în engleză (p. 192-193). Faptul 
că lucrarea de faţă este o culegere de articole mai 
vechi, publicate în diferite reviste sau volume, conferă 
cărţii un plus de valoare, deoarece vine în sprijinul 
cercetătorilor din domeniul onomasticii, facilitind 
accesul la informaţiile legare de studiul numelor de 
persoană. 


Autorul a grupat, într-o oarecare măsură, stu- 
diile și articolele propuse, variate ca dimensiuni, în 
funcţie de tematică, urmărind relaţia antroponimici 
cu etimologia, istoria, dialectologia sau toponimia, 
precum și structura numelor de familie sau numele 
de familie specifice unor provincii românești. 


Primul capitol al cărții, Nume de familie româ- 
nesti provenite de la nume biblice și calendaristice, 
aduce în discuţie relaţia dintre romanizarea dacilor, 
procesul de creştinare şi antroponimie. Plecînd de la 
ideea că, „dacă din punct de vedere militar, social și 
cultural autoritatea romană s-a impus fără opreliști, 

cele dintîi manifestări de existență a noii religii pe 
teritoriul Daciei au fost sporadice, lipsite de forme 
de organizare” (p. 15), autorul face o trecere în 
revistă a etapelor creștinării Daciei şi a procesului de 
romanizare pe filieră creştină, susținută cu argumente 
istorice și lingvistice, precum și a fazelor de dezvoltare 
a antroponimiei românești: de la apelativele autoh- 
tone care au devenit porecle și supranume, mai apoi 
nume de familie, la numele biblice / calendaristice 
şi la rolul bisericii în propagarea și consolidarea 
acestora.  Consideraţiile teoretice sînt completate 
de două anexe, una care cuprinde 170 de nume de 
familie primare, provenite de la nume de botez de 
origine biblică sau calendaristică, la care se adaugă 
forme hipocoristice, derivaţionale sau variante, pen- 
tru fiecare dîndu-se frecvenţa pe regiuni și judeţe şi o a 
doua anexă, de fapt un extras din prima, care conţine 
cele mai frecvente 86 de nume de familie. 


În cel de-al doilea capitol, Rolul impactului an- 
troponimic în conservarea unor împrumuturi lexi- 
cale, autorul discută problema elementelor lexicale 
aparţinînd substratului și modul în care ele s-au 
conservat ca urmare a utilizării lor ca antroponime, 
de regulă porecle, cu condiţia ca „un sens al lui 
[al numelui comun] să fie asociat cu o trăsătură 
fizică, psihică, morală sau de comportament a cuiva” 
(p. 68). Amintind cele mai cunoscute cercetări 
privind fondul autohton, Teodor Oancă exemplifică 
impactul antroponimic, definit ca „posibilitatea unui 
nume comun de a trece în clasa numelor proprii şi 
de a fi reţinut în limba latină datorită sprijinului 
acordat de antroponimul rostit zilnic în familie, 
dar şi în relaţiile sociale, și care făcea posibil ca 
apelativul să se impună în limbă în locul cuvîntului 
latin echivalent” (p. 5). Articolul este completat 
de 72 de nume de familie care, după cum afirmă 
autorul, conservă cuvinte autohtone, identificate de 
Grigore Brâncuș, cu impact antroponimic (p. 71) 
şi care, „prin distribuţia lor de azi în teritoriu, (...) 
ne dovedesc prezenţa în spaţii largi a apelativelor 
de la care provin”, astfel încît „putem spune că încă 
din timpul însușirii limbii latine de către traco-daci 
aceste cuvinte nu arătau că aparţin unor subdiviziuni 
teritoriale ale limbii vorbite de ei” (p.71). În legătură 
cu numele de familie consemnate, considerăm că ar 
fi util să se indice apelativul din care provin și sensul 
aferent, acolo unde este necesar, pentru a se elimina 
orice neclaritate, în special în cazuri de omonimie 
sau derivare. De exemplu, fără o precizare clară, un 


cititor neavizat sau un novice poate raporta numele 
de familie Bască, inclus în lista mai sus menţionată, 
la împrumutul francez bască “beretă, mai cunoscut 
în limbajul cotidian decît cuvîntul autohton bască 
lină tunsă de pe oaie. Aceste informaţii ar lămuri 
şi situaţia derivatelor de la apelative considerate ca 
aparţinînd substratului şi care s-au impus ca nume 
de familie, cum este cazul lui Copăcel sau Urdas. În 
egală măsură, credem că, dintr-o scăpare, s-a strecurat 
o eroare în titlul capitolului: deoarece studiul discută 
în mare parte situația cuvintelor moștenite (din 
substrat, în special, sau din latină) şi mai puţin a celor 
împrumutate, potrivit ar fi ca titlul să conţină sin- 
tagma „moșteniri lexicale” sau „cuvinte moștenite” în 
locul „împrumuturilor lexicale”, astfel s-ar explica și 
lista numelor de familie, care îl conţine şi pe Ceară < 
ceară < lat. cera. 


Cel de-al treilea capitol, Catagrafia Episcopiei 
Râmnicului de la 1845. Aspecte socioantroponimice, 
oferă cititorului o imagine a sistemului denomi- 
nativ personal de la mijlocul secolului al XIX-lea, 
precum și a principiilor care stau la baza numirii 
şi care, de altfel, sînt păstrate, parţial, şi astăzi: 
„numele bunicului s-a transmis nepotului” (p. 83), 
„în cazul în care copilul purta numele tatălui sau 
al bunicului exista posibilitatea ca diferenţierea de 
numele acestuia să se facă printr-un diminutiv sau 
hipocoristic...” (p. 87). Autorul introduce aici două 
sintagme: nume complementar sau supranume, defi- 
nit ca „antroponimul care însoţeşte numele personal 
al celui recenzat, realizîndu-se o structură binară, 
al doilea cuvînt putînd fi considerat ca nume de 
familie la acea dată” (p. 83) şi antroponim dezvoltat, 
explicat drept „structura antroponimică prin care 
este menţionat numele complet al tatălui persoanei 
recenzate”. Exemplele date și explicaţiile pe marginea 
derivatelor sau a cuvintelor slavone sin, brat, zen 
folosite în structurile denominative din acea vreme 
vin în ajutorul onomastului și impun un model de 
analiză a antroponimiei din documentele istorice. 


Următoarele trei capitole se axează pe relaţia 
de interdependenţă antroponimie — dialectologie: 
„uneori frecvenţa concentrată într-o zonă a unui 
nume de familie, care face trimitere la un cuvînt 
dialectal, poate fi un indiciu că acolo termenul 
dialectal a fost activ în trecut, apoi a dispărut din 
uz, el nemaifiind înregistrat în anchetele dialectale” 
(p. 96). Astfel, autorul reconstruie aria dialectală a 
lui agud ‘duď în Crişana pe baza frecvenţei numelui 

de familie Agud, localizează unii termeni dialectali 
şi în judeţe unde figurează doar ca nume de fami- 
lie sau identifică, prin intermediul antroponimelor, 
trăsături caracteristice graiurilor aparținătoare unui 
subdialect. 

Un capitol cu caracter teoretic, Numele personal 
activ, explică, pe de-o parte, sintagma din titlu, pe 
de altă parte, legătura dintre sistemul denominativ 
personal oficial și cel popular. Următoarele patru 
articole tratează problema structurii numelor de 
familie, în special a derivatelor cu sufixele —escz, 
—ean/-eanu, —ete. Capitolul Nume de familie deri- 
vate cu sufixul —escu. Consideraţii statistice cuprinde, 
pe lîngă partea teoretică referitoare la sensul sufixu- 
lui, la originea numelui de referință și la vechimea 
acestor forme denominative, două anexe. Prima 
anexă conţine numele de familie înregistrate în Baza 
de date antroponimice a României, la 1994, cu preci- 
zarea antroponimului de la care s-a făcut derivarea, 
frecvenţa fiind dată pentru fiecare nume. Cea de-a 
doua anexă este un repertoriu de nume de familie 
derivate cu sufixul -escu prezente în Arhondologia 
Moldovei de Constantin Sion. Materialul antropo- 
nimic prezentat în această formă de Teodor Oancă 
formează un corpus care poate fi valorificat şi de 
alţi lingviști și care este de un real folos în studiul 
onomasticii românești. În cazul numelor de familie 
derivate cu —ean/-eanu, se iau în calcul doar acele 
antroponime în care este evidentă, spune autorul, 
calitatea de sufix de apartenenţă a lui —ean, identic 
ca sens cu —escu, adică numele de familie derivate de 
la un antroponim. Credem că o mică observaţie s-ar 
impune aici: deși autorul a ales cu atenţie exemple de 
necontestat, totuși, în cazul unor nume menţionate 
în Anexe, sufixul ar putea indica, în absenţa unor date 
suplimentare, atît originea personală, cît și cea locală 
a purtătorului, dat fiind faptul că există localităţi ale 
căror denumiri provin din antroponimele precizate 
de autor. De exemplu, numele de familie B/4gezz, cu 
frecvenţa mare în județele Iași și Vaslui, este raportat 
la antroponimul Blaga, însă în Moldova sînt două 
sate denumite B/agz (unul în judeţul Iași, altul în 
judeţul Bacău), fapt ce poate determina ca o parte 
din numele înregistrate să se datoreze originii locale 
a purtătorilor. 

Completînd capitolele anterioare referitoare la 
numele de familie derivate, Nume de localități ar- 
geșene analizează oiconime din Argeş care au la bază 


fie nume de grup, provenite din prenume / nume 
de familie, porecle, supranume, fie nume personale. 
Autorul explică, într-un limbaj accesibil, sintagma 
„nume de grup”, procesele derivative care duc la 
formarea acestora, precum şi valorile sufixelor iden- 
tificate în structura lor, toate acestea presărate cu 
informaţii de ordin istoric. 

Nume de familie moldovene (T) discută o serie de 
apelative considerate ca făcînd parte din subdialectul 
moldovean și care au trecut în denominaţia personală 
iniţial ca porecle, apoi ca nume de familie oficiale. 
Autorul menţionează în Anexă atît numele de familie 
care conservă apelativul, cît și antroponime care pro- 
vin dintr-un derivat de la substantivul comun (Perjz 
— Perjeru, Prisacă — Prisăcariu, Prisăcaru, Prisecariu); 
dînd selectiv, în parte teoretică, informaţii cu privire 
la procesul de derivare. În Nume de familie moldovene 
(II), autorul tratează acele nume de familie care 
provin din nume personale feminine, articulate cu 
articolul posesiv genitival a. Frecvenţele date, pe 
țară— imediat după nume, pentru Moldova—între 
paranteze, sînt ilustrative pentru aria de răspîndire a 
acestor antroponime și pentru mișcările de populaţie. 

Penultimul capitol, Nume de familie din Băileşti, 
județul Dolj, este o analiză structurală, etimologică 
şi istorică a 574 de nume de familie din localita- 
tea precizată, ilustrînd „dinamica deplasării în timp 
a unor persoane” (p. 167), relaţiile socioculturale 
dintre imigranții bulgari şi băștinași și influenţele 
lor asupra antroponimiei. Studiul constituie, cu 
siguranţă, un model de urmat în abordarea unei (mi- 
cro)monografii antroponimice, atît din perspectiva 
analizei, cît și din cea a documentaţiei, a recursului 
la istorie şi a interdisciplinarităţii de care autorul dă 
dovadă în decursul activităţii sale ştiinţifice. 

Nu putem trece cu vederea ultimul capitol al 
cărţii, Români cu nume sîrbeşti sau maghiare, care, 
deşi redus ca dimensiuni, oferă argumente clare și 
convingătoare pentru schimbările numelor de fami- 
lie românești în zonele cu administraţie maghiară 
în secolul al XIX-lea. Problema ridicată de autor, 
una mai veche, de altfel, cea a maghiarizării numelor 
de persoană, merită analizată în detaliu, pentru a 
demonstra acest fapt colegilor noștri din Ungaria, 
care susţin că numele de familie maghiare sunt un 
reper al originii etnice a purtătorilor şi s-au transmis 
urmașilor în maghiară, deoarece aceștia au trecut din 
stadiul de bilingvism (maghiară şi română) în cel de 


"Vezi János N. Fodor, Personal Names and Ethnicity: The Geolinguistic Research of Historic Personal Names in Hungary, în 


4 Adelina Emilia Mihali 


monolingvism (maghiară)!. frecvență a numelor de familie din România, din care 

Lucrarea Contributii onomastice, semnată de Teo- a apărut doar primul volum, literele A-B, și oferă 
dor Oancă întregeşte lista cercetărilor antroponimiei un sprijin celor ce studiază şi cercetează onomastica. 
românești, fiind un important instrument de lucru Cele cîteva observaţii minore făcute nu scad cu 
pentru lingviști, în general, și pentru onomaşti, în nimic valoare cărţii și importanţa ei în bibliografia 
special. De altfel, aşa cum am precizat anterior, onomasticii românești. 


contribuţiile autorului completează Dicționarul de 


„Onomastica Uralica”, nr. 13 (2018), Debrecen—Helsinki, p. 55-64. 


